**Paciéncia**

Au Rabilhon, lo paisan de la Comanda qu'i avè pres pension, e l'aperèvan « Paciéncia ». Lo Rabilhon, eth, qu'èra estat molièr, davant tenossi aubèrja.

— Hòu, paisan, gran feniant d'usurèir, quan me vas pagar lo mes en darrèr ?

— Hòu, molièr, com hadès tu la pusnhèra ?

— Panèvi, pardí... E s'aví pas panat, i a pausa qu'aurem tots cluchat...

Pertant, lo Rabilhon que cluchèva. Vedè pas que lo paisan hadè lo fringaminhon dab la soa dòna, la Rosina. Vertat, li auré totun hèit deu ben, que se maridèssi lèu. Mès quan s'an gahat lo mau numerò, tot que seg : la Rosina n’èra pas bròja, e qu'es chic díder.

— Hòu, paisan, vas totun me díver pagar un tròç de pension...

— Paciéncia, paciéncia...

— Que’m dius enqüèra dotze pintas, d'aquesta setmana.

— Paciéncia, paciéncia...

— Que credí qu'èras pertant ric ; a çò que pait, qu'as quaranta dus ectaras de bèths pins...

— Que n'èi quaranta sheis. Mès las gemas que’s venden mau, augan.

Entà se trufar deu paisan, que li hadèn l'istòria vielha :

— Paciéncia, qu'as la maison a huec ! Avança-te! Hèi viste!

— Bò, çò respon lo Paciéncia, qu'èi la clau a la pòcha...

Endetant, lo Rabilhon que cluchèva. Vedè pas qu'au colidòr, en haut, lo paisan se barrèva tota neit a la crampa de Rosina.

Dinc a un còp. Un desser, dus vagants que vinón pintar a l'aubèrja.

— Paciéncia, paga-nos ua pinta...

Mès lo paisan qu'èra pro curran. A la segonda pinta, s'escapè a la crampa.

De cap a onze òras, lo Rabilhon, seguit deus vagants, se n'anó au colidòr. Qu'i aluquèn, dab jornaus *La France*, un bèth huec. E aquí hum, e hum!

— Paisan, qu'as la crampa a huec ! Hèi viste!

Lo paisan qu'espelí tanlèu, eishentat, a n'estar bret, shetz camisa, e la Rosina de darrèr.

Es atau que’s maridè la lèda dòna, dab lo pro ric paisan, gahat au jaç, de dus testimònis.

Lo Rabilhon, i a pausa, praube d'eth, que clucha au patatèr1.

Qu'a la patz deu dever.

Lo bon Diu qu'ic sap.

1 - Au cementèri ; lit. « au camp de las patatas ».